Urmareste Modifică dimensiunea fontului: Play

Bucureşti, 3 aug /Agerpres/ - Preşedintele ALDE, Călin Popescu Tăriceanu, a anunţat, joi, trei priorităţi ale partidului pentru toamnă, printre acestea fiind înfiinţarea autorităţii independente de interceptare a convorbirilor şi proiectul legislativ de modificare a modalităţii de alegere a conducerilor ICCJ, Parchetului General, DIICOT şi DNA.



"Sunt trei (acţiuni -n.r.) şi ele sunt circumscrise aceluiaşi obiectiv şi anume întărirea funcţionării democratice a instituţiilor statutului şi respectul pentru drepturile şi libertăţile cetăţenilor. Este vorba de înfiinţarea autorităţii independente de interceptare a convorbirilor şi a comunicaţiilor. Doi: este vorba de un proiect de lege care va reglementa modul în care funcţionează comisiile parlamentare de anchetă, pentru a nu ne găsi în situaţiile în care suntem acum, în care vedeţi că Parchetul refuză să se prezinte la audierile comisiei, să dăm substanţă acestui mecanism şi acestei instituţii, comisia parlamentară de anchetă care funcţionează peste tot în lume", a precizat Tăriceanu, într-un interviu la Antena 3, întrebat care este cea mai importantă acţiune pentru toamnă.



El a spus că o altă prioritate este propunerea legislativă privind schimbarea mecanismelor de alegere a preşedinţilor ICCJ, Parchetului general, DIICOT şi DNA.



"Trei este propunerea legislativă care va intra în dezbatere, dacă nu cumva se va suprapune cu pachetul de legi de reformă a justiţiei, prin care am propus schimbarea mecanismelor actuale de alegere a preşedinţilor la Înalta Curte şi la Parchetul General, DIICOT şi DNA, prin scoaterea de sub influenţa politicului a acestor decizii", a mai spus Tăriceanu.



El a menţionat că acestea sunt trei elemente asupra cărora ALDE se va concentra la toamnă.



"Aceste trei elemente sunt pentru noi, pentru ALDE - şi eu am avut o anumită contribuţie la iniţierea lor- trei probleme asupra cărora ne vom concentra eforturile în perioada care urmează", a adăugat Tăriceanu. AGERPRES/(AS - autor: Alina Novăceanu, editor: Diana Dumitru)